סניה ריצ'רדס

סניה ריצ'רדס-רוס (באנגלית: Sanya Richards-Ross נולדה ב-26 בפברואר 1985) היא אצנית אמריקאית, היא האלופה האולימפית בריצת 400 מטר (לונדון 2012) בעלת 5 מדליות מהן 4 זהב ואלופת העולם בריצת 400 מטר ובריצת שליחות 4x400 מטר. ריצ'רדס נולדה בקינגסטון, בירת ג'מייקה. בגיל 12 עברה להתגורר בארצות הברית, ואת האזרחות קיבלה במאי 2002. את לימודיה התיכוניים השלימה בתיכון בעיר פורט לודרדייל שבפלורידה. ב-2006 סיימה את לימודיה באוניברסיטת טקסס באוסטין, בירת טקסס וקיבלה תואר בניהול מערכות מידע. ריצ'רדס החלה את השתתפותה בזירה הבינלאומית באליפות העולם לנוער באתלטיקה, שהתקיימה בעיר בה נולדה, קינגסטון, ג'מייקה, ביולי 2002. בתחרות זו היא זכתה בשתי מדליות: מדליית כסף בריצת 400 מטר (51.49 שניות) ומדליית ארד בריצת 200 מטר (23.09 שניות). באותה שנה זכתה בשתי מדליות זהב באליפות ארצות הברית לנוער (200 ו-400 מטר). כמו כן זכתה בשתי מדליות זהב גם באליפות ה-NCAA. באליפות העולם שנערכה בפריז צרפת בשנת 2003, סיימה ריצ'רדס במקום ה-11 (מקום רביעי בחצי הגמר) בריצת 400 מטר (51.32 שניות). באותה שנה, היא זכתה באליפות ארצות הברית בריצת 400 מטר (כמו גם בשנים 2005 ו-2006). באולימפיאדת אתונה (2004) זכתה ריצ'רדס במדליית זהב בריצת שליחות 4x400 מטר בתוצאה של 3:19.01 דקות, לפני רוסיה (3:20.16 דקות) וג'מייקה (3:22.00 דקות) וסיימה במקום השישי בריצת 400 מטר (50.19 שניות). מאז החלה הקריירה שלה לתפוס תאוצה. באליפות העולם שנערכה בהלסינקי פינלנד בשנת 2005 זכתה ריצ'רדס במדליית כסף בריצת 400 מטר (49.74 שניות) וזכתה במקום הראשון ב-IAAF World Athletics Final, בתוצאה של 49.52 שניות. שנה לאחר מכן, היא השתתפה באותה תחרות והגנה על תוארה, כשהיא משפרת את שיאה האישי ל-49.25 שניות. במרץ 2006 התקיימה אליפות העולם באתלטיקה באולם, שם סיימה ריצ'רדס במקום הרביעי בחצי הגמר, ולכן לא השתתפה כלל בגמר. למרות כישלון זה השיגה ריצ'רדס, חמישה חודשים לאחר מכן, את התוצאה הטובה ביותר בריצת 400 מטר בעשור האחרון. היה זה בתחרות גביע העולם 2006 שהתקיימה באצטדיון האולימפי שבאתונה ב-16 בספטמבר, בו ניצחה ריצ'רדס בגמר ריצת 400 מטר בשיא ארצות הברית חדש של 48.70 שניות ושיפרה את השיא של ואלרי בריסקו-הוקס שעמד על 48.83 שניות. באותה תחרות זכתה גם במדליית הזהב בריצת 200 מטר. באליפות העולם שנערכה באוסקה, יפן בשנת 2007 זכתה ריצ'רדס במדליית הזהב בריצת השליחות 4x400 מטר. ריצ'רדס היא בעלת הישג נדיר: היא ניצחה ב-12 מפגשים רצופים במסגרת ליגת הזהב בשנים 2006 ו-2007. באולימפיאדת בייג'ינג (2008) זכתה ריצ'רדס בשתי מדליות, זהב וארד. מדליית זהב, בריצת שליחות 4x400 מטר בתוצאה של 3:18.54 דקות, לפני רוסיה (3:18.82 דקות) וג'מייקה (3:20.40 דקות) ומדליית ארד, בריצת 400 מטר בתוצאה של 49.93 שניות, אחרי כריסטין אוהורוגו מבריטניה (49.62) ושריקה ויליאמס מג'מייקה (49.69 שניות). באליפות העולם שנערכה בברלין, גרמניה בשנת 2009, זכתה ריצ'רדס בשתי מדליות זהב, בריצת 400 מטר בתוצאה של 49.00 שניות, לפני שריקה ויליאמס מג'מייקה (49.32 שניות) ואנטונינה קריבושפקה מרוסיה (49.71 שניות) ובריצת שליחות 4x400 מטר בפעם השנייה ברציפות ביחד עם אליסון פליקס, דבי דאן ולשינדה דמוס בתוצאה של 3:17.83 דקות, לפני ג'מייקה (3:21.15 דקות) ורוסיה (3:21.64 דקות). זמן קצר לפני אליפות העולם קבעה ריצ'רדס בריצת 400 מטר תוצאה של 49.66 שניות, אך באליפות עצמה שנערכה בטגו, קוריאה הדרומית בשנת 2011 היא זכתה במדליית זהב בריצת שליחות 4x400 מטר בתוצאה של 3:18.09 דקות, לפני ג'מייקה (3:18.71 דקות) וברית המועצות (3:19.36 דקות) וסיימה רק במקום שביעי בריצת 400 מטר בתוצאה של 51.32 שניות, בשלב חצי הגמר היא קבעה תוצאה של 50.66 שניות. באולימפיאדת לונדון (2012) זכתה ריצ'רדס בשתי מדליות זהב, בריצת 400 מטר בתוצאה של 49.55 שניות, לפני האלופה האולימפית היוצאת כריסטין אוהורוגו מבריטניה (49.70 שניות) ובת ארצה דידי טרוטר (49.72 שניות) ובריצת שליחות 4x400 מטר, בפעם השלישית ברציפות, ביחד עם דידי טרוטר, אליסון פליקס ופרנסינה מק'קורורי בתוצאה של 3:16.87 דקות, לפני רוסיה (3:20.23 דקות) וג'מייקה (3:20.95 דקות). נוסף לכך, היא סיימה במקום חמישי בריצת 200 מטר בתוצאה של 22.39 שניות. ריצת 100 מטר: 10.97 שניות (2007) ריצת 200 מטר: 22.09 שניות (2012) ריצת 400 מטר: 48.70 שניות (2006), שיא ארצות הברית מדיה וקבצים בנושא סניה ריצ'רדס בוויקישיתוף אתר האינטרנט הרשמי של סניה ריצ'רדס (באנגלית) סניה ריצ'רדס, ברשת החברתית אקס (טוויטר) סניה ריצ'רדס, באתר הוועד האולימפי הבין-לאומי סניה ריצ'רדס, באתר olympedia.org סניה ריצ'רדס, באתר התאחדות האתלטיקה הבין-לאומית סניה ריצ'רדס, באתר ליגת היהלום סניה ריצ'רדס, באתר Track and Field (נשים) סניה ריצ'רדס, באתר נבחרת ארצות הברית באתלטיקה